Kommer oor meer plaasaanvalle in Wes-Kaap | Maroela Media
Kommer oor meer plaasaanvalle in Wes-Kaap
(Argieffoto ter illustrasie: Maroela Media)
Agri Wes-Kaap sê hy is bekommerd oor die onlangse toename in plaasaanvalle in die Wes-Kaap.
Dit volg nadat gewelddadige aanvalle die afgelope ruk in verskeie streke in dié provinsie aangemeld is.
Maroela Media het net Maandag berig dat 'n boer van Rawsonville gewond is toe skote op hom en sy volwasse seun afgevuur is. Hy sterk tans in 'n hospitaal aan.
Uys van der Westhuijzen, voorsitter van Agri Wes-Kaap se landelike veiligheidsbeleidskomitee, sê dit is belangrik dat mense paraat is en verantwoordelikheid vir hul eie veiligheid neem.
"Veiligheid begin by jouself – wees bewus van jou omgewing en wees paraat."
Hy stel ook voor dat mense in landelike gebiede veral weens beurtkrag hul alarmstelsels aan 'n onafhanklike en betroubare kragbron koppel.
Uys meen dit sal ook verhoed dat veiligheidsmaatskappye met 'n magdom valse alarms oorweldig word, aangesien alarmstelsels 'n noodsein uitstuur wanneer dit weens 'n tekort aan kragtoevoer afloop.
Verder, sê Uys, is daar onder meer alledaagse veiligheidsmaatreëls wat toegepas kan word.
"Dra 'n paniekknoppie by jou, of iets dergeliks wat 'n noodsein kan uitstuur sodra jy moeilikheid gewaar.
"Hou 'n kamer of veilige plek in jou huis gereed waar jy vir jouself kan tyd koop."
Uys sê dit is ook belangrik om bewus te wees van jou omgewing en wat by jou huis aangaan – nog voor jy uit jou motor klim.
Jannie Strydom, hoof‑ uitvoerende beampte van Agri Wes-Kaap, sê plaasaanvalle het 'n aansienlike negatiewe uitwerking op die provinsie se ekonomie, sowel as landelike ekonomieë.
"Agri Wes-Kaap doen 'n beroep op alle relevante rolspelers om betrokke te raak om landelike veiligheid 'n prioriteit te maak.
"Ons vra dat landbouprodusente enige verdagte gedrag dadelik by hul plaaslike polisiestasie sal aanmeld. Produsente is ook welkom om Agri Wes-Kaap vir bykomende ondersteuning te skakel."
Covid-19-statistieke: Positiwiteitskoers daal effens
'Geen bewyse dat buitelanders met noedels peuter'
Wonder of "geen aksie" en hoof van onbevoegheid vanself Cele n plan het.
Beslis het Hoed hom geheel en al onttrek van sy pligte. Sienende Blind wat om hom aangaan en horende doof.
So hartseer dat Boere wat veronderstel is om op boerdery en verskaffing van noodsaaklike voedsel te konsentreer, nou eers aan veiligheid en delgelikhede moet aandag gee. Vrot regering wat geen beskerming bied vir sy 'essential workers'!
As iets "af" klink aan jou honde se blaf, dan moet jy dit hanteer soos 'n aanval (of ten minste dat daar iemand is wie nie daar moet wees nie). sluit jou deure en laat hulle na jou toe kom waar jy met die lang gewere vir hulle wag. Daar is geen rede om uit te gaan in die nag om te gaan kyk hoekom jou honde so anders blaf nie. Dit behoort na 30 jaar (ons is in 1992 aangeval so dis al minstens 30 jaar aan die gang) al duidelik te wees wat aan't gebeur is.
Om polisie toe te gaan is in baie gevalle nodeloos. Kriminele weet die kanse dat hulle gaan wegkom baie goed is. Skrik nie vir wetstoepassers nie.